
ΘΕΜΑΤΙΚΗ ΕΝΟΤΗΤΑ: ΟΨΕΙΣ ΤΗΣ ΣΥΓΧΡΟΝΗΣ ΕΝΗΜΕΡΩΣΗΣ

Α. Μη λογοτεχνικό κείμενο
Παιδί και τηλεόραση
Το ακόλουθο διασκευασμένο άρθρο της Μαριάντζελας Κεφάλα δημοσιεύτηκε στις 06/03/2012 στον ιστότοπο του εκδοτικού οίκου «24 γράμματα» https://24grammata.com/. Προσπελάστηκε στις 21/03/2023 https://24grammata.com/%cf%80%ce%b1%ce%b9%ce%b4%ce%af-%ce%ba%ce%b1%ce%b9-%cf%84%ce%b7%ce%bb%ce%b5%cf%8c%cf%81%ce%b1%cf%83%ce%b7/

[image: How to Prevent Your Kids from Watching Too Much TV — Greensprings School]Τα μέσα μαζικής ενημέρωσης (π.χ. ραδιόφωνο, τηλεόραση, διαδίκτυο) έχουν τη δύναμη να διαμορφώνουν την προσωπικότητα των παιδιών. Η τηλεόραση είναι γοητευτική και  εντυπωσιακή, επειδή συνδυάζει ήχο και εικόνα, μέσα από μια μεγάλη ποικιλία προγραμμάτων ενημέρωσης και ψυχαγωγίας. Ο ήχος, η εικόνα και η κίνηση των εικόνων στα ψυχαγωγικά προγράμματα ενθουσιάζουν τα παιδιά. Τα ποιοτικά τηλεοπτικά προγράμματα ξυπνούν το ενδιαφέρον και τη φαντασία τους, βοηθώντας τα να αποκτήσουν γνώσεις και εμπειρίες για τον κόσμο όπου ζουν καθημερινά αλλά και για άγνωστους κόσμους, γεγονότα, καταστάσεις, εμπειρίες και φαινόμενα, τα οποία θα ήταν δύσκολο να γνωρίσουν με διαφορετικό τρόπο.
Ωστόσο, προβάλλονται και πολλά προγράμματα χαμηλής ποιότητας σε ώρες που συνήθως τα παιδιά παρακολουθούν τηλεόραση και άρα είναι ακατάλληλα γι’ αυτά. Εάν υπήρχαν περισσότερα παιδικά προγράμματα φτιαγμένα από ανθρώπους με γνώσεις για τις πραγματικές ανάγκες των μικρών θεατών, τα παιδιά θα είχαν περισσότερες ευκαιρίες για ποιοτική ψυχαγωγία. Επιπλέον, τα παιδικά μάτια κουράζονται από τις γρήγορες φωτεινές εικόνες, ενώ το παιδικό μυαλό δυσκολεύεται να κατανοήσει τόσα πολλά μηνύματα σε τόσο γρήγορους ρυθμούς. Ακόμα, λόγω της μικρής ηλικίας, τα παιδιά δεν μπορούν να προφυλαχθούν από τους κινδύνους όσων βλέπουν στην τηλεόραση, δεν μπορούν να ξεχωρίσουν την αλήθεια από το ψέμα, το πραγματικό από το φανταστικό. Πολλές φορές, τα παιδιά μιμούνται τους χαρακτήρες των τηλεοπτικών ηρώων, κάτι που μπορεί να προκαλέσει ή να ενισχύσει άσχημες συμπεριφορές στην πραγματική τους ζωή.

Α3. Με ποιους τρόπους επηρεάζει η τηλεόραση την καθημερινή ζωή των παιδιών; Να γράψεις τις σκέψεις σου σε ένα άρθρο για την εφημερίδα του σχολείου σου. (200 λέξεις)

Β. Λογοτεχνικό κείμενο
ΝΤΟΡΙΣ ΛΕΣΙΝΓΚ (1919-2013)
[«Και τώρα το δελτίο καιρού...»]
Το μυθιστόρημα «Το καλοκαίρι πριν από το σκοτάδι» εκδόθηκε πρώτη φορά το 1973. Η συγγραφέας βραβεύτηκε με το Νόμπελ Λογοτεχνίας το 2007. Το παρακάτω απόσπασμα ανθολογείται στην ελληνική μετάφραση του βιβλίου (Κ. Οικονόμου, Μτφρ., 1991, Εκδόσεις Καστανιώτη).

[bookmark: _GoBack][image: Capturing Newsroom Drama - Digital Studio India]Η Μορίν είχε ανοίξει την τηλεόραση. Περίμεναν μαζί να δουν τις ειδήσεις. Κι άλλος σεισμός στην Τουρκία. Ένα συνέδριο για […]. Ένα ρεπορτάζ για […]. Μετά ένα σύντομο κομμάτι για τη διαδήλωση […]. Ο φακός κινήθηκε στις ουρές, αλλά μάλλον βιαστικά, δείχνοντας τα πανό […]: ΔΕ ΣΑΣ ΠΕΙΡΑΖΕΙ ΠΟΥ ΠΕΙΝΑΜΕ, ΑΡΚΕΙ ΝΑ ΜΗ ΜΑΣ ΒΛΕΠΕΤΕ. Ένα φορτηγάκι μοίραζε σούπα και ψωμί στους διαδηλωτές. Ένας ρήτορας[footnoteRef:1] […] ωρυόταν[footnoteRef:2]: «Μην παίρνετε, μην παίρνετε – μας τα δίνουν για να μας κλείσουν το στόμα!». Οι καλόγριες, όμως, έσκυβαν πάνω από τα παιδιά που τα έσπρωχναν στην ουρά οι γονείς τους και τους έδιναν πλαστικά κύπελλα με τη σούπα και ψωμί. Στη σκηνή εμφανίστηκε ένα άλλο κλειστό φορτηγάκι: ένα κρατικό όχημα διανομής συσσιτίου[footnoteRef:3]. Οι ομάδες των ανθρώπων διαλύονταν […], δημιουργώντας ουρές για φαγητό. Δύο αστυνομικοί απομάκρυναν τον ρήτορα […], ενώ εκείνος φώναζε: «Πρέπει να το τραβήξουμε ως το τέλος – καλύτερα να τα τινάξουμε από την πείνα εδώ μπροστά τους παρά κλεισμένοι σαν ζώα σπίτια μας!». Οι αστυφύλακες τον βοήθησαν ν’ ανέβει τα σκαλοπάτια της κλούβας, έκλεισαν την πόρτα και το όχημα απομακρύνθηκε. «Και τώρα το δελτίο καιρού…». [1:  ρήτορας = αυτός που μιλάει μπροστά σε κόσμο]  [2:  ωρύομαι = βγάζω δυνατές και άγριες κραυγές εκφράζοντας έντονα συναισθήματα αγανάκτησης, οργής]  [3:  συσσίτιο = φαγητό που ετοιμάζεται σε μεγάλες ποσότητες και μοιράζεται σε άτομα που ζουν ομαδικά ή που ανήκουν στην ίδια κατηγορία] 


Β3. Να επιλέξεις ένα από τα δύο ακόλουθα θέματα και να γράψεις ένα κείμενο έως 150 λέξεις.
1. Τι είδους γεγονότα είχε το δελτίο ειδήσεων που διάβασες; Τι συναισθήματα σου προκάλεσε;
ή
2. Αν ήσουν δημοσιογράφος και παρουσίαζες το δελτίο ειδήσεων, τι γεγονότα θα σου άρεσε να παρουσιάζεις;

